Pensioentrekkers vuisvoos vir skande op skande by VBSArgieffoto. Terwyl die legkaart rakende die bedrog by die Limpopo-gebaseerde VBS Mutual Bank vinnig besig is om uit mekaar te val, het die parlement se portefeuljekomitee oor polisie gevra dat die Valke sy ondersoek na die instelling moet voorkeur gee. Die bank, het vir die eerste keer in die kollig gekom het nadat hy oudpres. Jacob Zuma ’n verband voorsien het om sy skuld te delg ingevolge die vorige openbare beskermer, Thuli Madondsela, se Nkandla-verslag. Die bank is weer eens geruk deur verskeie ongerymdhede wat die beweerde diefstal van meer as R1 miljard beloop. Die komitee beoog ook om die Valke vir ’n volle verslag te vra wanneer die parlement in Augustus van sy reses terugkeer. Die komitee se voorsitter, Francois Beukman, sê dat witboordjiemisdaad in die finansiële sektor ’n negatiewe effek op ekonomiese groei en deposante se vertroue het. Intussen het druk op die VBS Bank toegeneem. Die Openbare Beleggingskommissie (OBK) het aangekondig dat hy ’n forensiese ondersoek gelas het na die bank. Die ondersoek sal op twee direkteure van die OBK fokus wat glo betrokke is by ernstige aantygings oor die bank. Een van die direkteure, sy regshoof Ernest Nesane, het verlede week bedank weens die aantyginge oor sy betrokkenheid. Die staatsbeheerde batebestuurder het die bedanking aanvaar. Die doel van die ondersoek is om vas te stel of enige OBK-amptenare betrokke was by die ineenstorting van die bank. Die OBK besit ’n aandeel van 25% in die VBS Bank. Die bank is in Maart deur die Reserwebank in kuratorskap geplaas ná wydverspreide berigte oor diefstal en bedrog, waarin van sy direkteure en hul politieke konneksies baat gevind het. Pres. Cyril Ramaphosa het ook sy stem bygevoeg by dié wat die wydverspreide diefstal veroordeel het. Intussen het die vakbondfederasie Fedusa aangekondig dat hy druk gaan uitoefen dat die twee OBK-direkteure strafregtelik vervolg moet word. Fedusa se hoofsekretaris, dr. Dennis George, sê die twee direkteure, Paul Magula en Nesane nie net krimineel vervolg moet word nie, maar ook as oortreders van die Maatskappywet beskou moet word. ’n Klagte hiervolgens word oorweeg. Hy het ’n beroep op die OBK gedoen om streng op te tree teen dié twee. Intussen het die drukgroep die Vereniging vir die Monitering en Bevordering van die Staatsdienswerknemerspensioenfonds sy kommer oor die gebeure by VBS Bank uitgespreek en waarom die OBK betrokke by die bank is. In ’n verklaring sê die groep dat die jongste onthullings oor gebeure rakende die twee senior OBK-lede wat op die VBS se direksie gedien het, nie eens meer skok nie. “Pensioentrekkers en werkers is al te vuisvoos van skande op skande. Hulle het al gewoond geword daaraan dat daar roekeloos met hul pensioengeld omgegaan word en dat niks daaraan gedoen word nie,” het die groep bygevoeg.